Styrelsen for Patientsikkerheds direktør, Anne-Marie Vangsted, var i løbet af søndagen med overlæge Kristian Rørbæk Madsen på 20-timers aften- og nattevagt. Det var reglerne for journalføring, der var baggrund for besøget. For ifølge Kristian Rørbæk Madsen er reglerne alt for rigide og umulige at leve op til. Det skriver Aarhus Stiftstidende.

Efter den 20 timer lange vagt var der mandag morgen indkaldt til pressemøde på Odense Universitetshospital, OUH. Her var uenigheden mellem læger og styrelse til at spore.

- I løbet af vagten har jeg lavet over 500 mundtlige, ikke-journaliserede ordinationer til mine sygeplejersker. Det er ulovligt ifølge de nuværende regler, og jeg ved, at jeg risikerer mit eget skind ved at gøre, som jeg gør. Men hvis jeg skal sidde og skrive alting ned, så kan jeg ikke være der for patienten, og det er til fare for patientsikkerheden, sagde Kristian Rørbæk Madsen ifølge Aarhus Stiftstidende.

- Når noget går galt - hvilket det nogen gange gør - så kigger myndighederne kun på papirerne. De kigger ikke på den kliniske virkelighed, hvor man som læge skal agere hurtigt og konsekvent for at redde liv, sagde Kristian Rørbæk Madsen.

Men Anne-Marie Vangsted var langt fra enig med overlægen. Lægerne overfortolker reglerne, lyder forklaringen.

- Jeg har ikke set nogen ulovligheder blive begået. Tværtimod har jeg set et meget kompetent personale, og jeg ville være meget tryg ved selv at være patient her. Derfor er det også tydeligt for mig, at de sager, der har været oppe i medierne, har skabt utryghed blandt personalet, for det tror fejlagtigt, at man skal journalisere alting. Det, mener jeg, er en forkert fortolkning af reglerne, og det er noget, vi skal have gjort noget ved, sagde hun og varslede samtidig, at en ny arbejdsgruppe vil undersøge forholdene nærmere, fortalte Anne-Marie Vangsted.

Mistillidsvotum

Kristian Rørbæk Madsen er en af 8.000 læger, der har skrevet under på et mistillidsvotum til Styrelsen for Patientsikkerhed. Det gjorde man i kølvandet på sagen, hvor en yngre læge i Svendborg blev idømt en bøde for at have udvist forsømmelse og skødesløshed i behandlingen af en patient med sukkersyge. Styrelsen for Patientsikkerhed rådgav anklagemyndigheden i sagen, hvor et af argumenterne mod den unge læge var, at en mundtlig besked givet til en sygeplejerske ikke var skrevet i journalen.

Derfor er der uenighed mellem læger og styrelse. Lægerne mener, at reglerne medfører for megen unødig dokumentation, mens styrelsen mener, at reglerne ikke tilsiger, at alting skal journalføres.

Besøget på OUH og lægernes utryghed gjorde indtryk på Anne-Marie Vangsted, der lover, at man vil tage reglerne op i styrelsen.